钦定古今图书集成/方舆汇编/职方典/第1183卷 > 《黄陂修城原记》王霁
## 钦定古今图书集成/方舆汇编/职方典/第1183卷 > 《黄陂修城原记》王霁

皇建极二年，岁在甲戌，冬十月朔，黄陂县城成，周九
百八十三丈九尺有奇，高一丈八尺，横一丈二尺。六
门各楼，楼各有郛水闸四座，冷铺十座，昼夜侦逻，铃
柝是节。外奸潜夺，内犬靡聒，巍然一巨镇也。士民欣
欣奠厥居。邑大夫刘侯命予纪事，昭实以垂远。余闲
旷日久，诚惧不文。继思父老相传，“正德六年，刘贼南”
驱越关，直略陂邑。陂无城，不攻自陷，民以之荼。当时
官民莫不仰天切叹，以为无险可守，信无城无县，无
县无民，不能苟安于一日也。及事平，上之人安于无
事，下之人恐其劳己，城工之议遂寝。矧！陂邑虽微，去
中州不出百里，南至会城止八十里，诚为楚之北门。
有识者谓“陂邑无城，盗寇之入，直驱”江汉，是楚无门
户，楚不克全矣。惜太平日久，无以是议上言者。兹圣
主嗣统之初，纪元万历，相臣极皋夔伊傅之选，以天
下为己任，简贤进良，敷求治理。环海内外，罔非正人，
兴废补敝，百度惟贞。维时我大中丞赵公奉命来抚
吾楚，怀经国远虑，以楚北空虚，欲筑城以保障吾民。
谋诸巡院同德定议，询之守巡郡邑，佥曰：“都。”公遂躬
临下邑，相其地宜，谋及士民。余对曰：“城诚有益于民
也，惜民困，恐不堪以供事。”公曰：“备民力，弗括其积余。”
又曰：“城诚有益于国也，惜无令，恐不足以集事。”公曰：
“择人而任，新令即至。”于是公请于朝，上可之。遂命本
府理刑周公以经营其始。再命武昌府理刑程公以
考正其规，申命本府太府潘公以恢廓其制。规制既
定，遂分委县佐以督其程，专委郡守以稽其弊，计费
输给，计日鸠工。太府潘公时下恤民之令，民忘其劳，
益乐趋役。功未半，我邑大夫刘侯适至，廉勤慎事，公
恕得众，版筑虽勤，农时不违，民力用纾。起癸酉冬九
月望后，迄今不逾年而告成功。观者莫不叹曰：“崇墉
屹屹，可以守也。楚北之藩篱已固，奸伪之念可潜消
矣。”中丞公功在社稷，泽及生民，顾不伟欤！使后之宰
是邑者，仰体公心，康和我民，则生齿日繁，有勇知方，
人心坚如金石，地利人和，两得之矣。矧！麻城、孝感一
时三城鼎立，脱或他虞，击其左则中有应，击其右则
中左应，击其中则左右俱“应，有备无患。”是城诚与天
地相为悠久，国运其永清矣，岂止保障一二世已哉！
是役也，纲纪于上，昭宪酌情，务得民心。又我大中丞
汝泉赵公、先巡按监察御史梅岩李公，皆𬣙谟定命，
远猷辰告者也。综理于中，酌权应务，随宜处分，求不
拂乎民情。分守武昌道文冈郑公、分巡武昌道大梁
刘公、江防兵备道金溪戢公，皆深切民隐，赞画多劳
者也。至于错综斟酌，动中机宜，不苛不弛，俾费罔官
损，役匪农妨，则我太公祖潘公、邑大夫刘侯尤为劳
瘁。其宽明仁恕，德洽人心者，俱难尽述。兹因纪其“悦
以使民”之一端云。